钦定古今图书集成/理学汇编/学行典/第272卷 > 吴孺子
## 钦定古今图书集成/理学汇编/学行典/第272卷 > 吴孺子

按《明外史隐逸传》：“吴孺子，字少君，兰谿人。儿时，父不
用经史课习，独授杜诗一编，遂好为诗。有腴田顷许，
父没尽易硗确，凿沟引山泉绕入厨下，以此耗其产。
中岁妻子死，尽弃其馀赀，购法书名画，游江湖间，僻
好山水，遇水石有奇致，坐对累日不肯去。性巧，所规
制必精绝，搜抉珍怪，凌断溪绝壑，以必致为快。尝游”
雁宕，绝粮取啖芦菔，四十日始返。逾天台、石梁，采万
岁藤，屡犯虎豹，制为曲杌，可凭而寐。以数缣易一大
瓢，摩挲拂拭，夜室有光。过荆溪，盗发其筐，无所得，怒
碎其瓢，抱而泣者累日。王世贞为作《破瓢道人歌》。所
至僦居僧寺，自炊一铜灶饭，不足则哺糜，而佐之以
虀。语人曰：“免我低眉向人，觉饱逾粱肉耳。”孺子既善
诗，更善写花竹禽鸟，岁不过一二纸，求之辄不可得。
晚交无锡孙继皋，卒于其家。